《和洪玉甫秘监荔枝三》
宋代·苏籀

闽中谱殊盛，唐相赋初工。
万点凝霞赤，三危滴露丛。
驱芦抵乌鹊，投李饫儿童。
子美吟西蜀，樱桃先后红。

作者简介：（1091—?）眉州眉山人，字仲滋。苏迟子。事亲孝，仅十余岁，侍祖辙于颍昌九年，未尝去侧。以祖荫官陕州仪曹，历太府监丞、将作监丞。请祠归，卒年七十余。以文学见知于晁说之、洪炎等人。有《栾城遗言》、《双溪集》。